Í einu af þeim fimm andlátum fólks sem hafði nýlega verið bólusett við kórónuveirunni, er ekki hægt að útiloka orsakatengsl. Enginn hefur greinst með svokallað Brasilíuafbrigði veirunnar hér á landi. Fólki er ráðið frá utanlandsferðum nema brýna nauðsyn beri til.
Þetta kom fram á upplýsingafundi almannavarnadeildar ríkislögreglustjóra og embættis landlæknis í morgun. Fjórir greindust með kórónuveirusmit innanlands í gær, þar af voru tveir í sóttkví. Sex greindust við landamærin, þar af voru tveir með virkt smit. Ný sending af bóluefni kom til landsins í morgun og um 5.000 íbúar hjúkrunarheimila og heilbrigðisstarfsmenn fá seinni bólusetningu í vikunni og um 3.000 aldraðir fá þá fyrri.
Þórólfur Guðnason sóttvarnalæknir sagði á fundinum að 43 hefðu greinst með breska afbrigði veirunnar hér á landi.
Enginn hefur greinst hér á landamærunum með suðurafríska afbrigðið svokallaða eða afbrigði frá Brasilíu. Það er líka ánægjulegt að sjá að hlutfall jákvæðra sýna hjá þeim sem eru með einkenni er mjög lágt, 0,4% sem er merki um að við erum með mjög lítið samfélagslegt smit.
Á fundinum réð Þórólfur fólki frá því að fara til útlanda nema brýna nauðsyn bæri til.
Við erum að heyra um marga sem eru að lenda í vandræðum víða þó þeir séu með vottorð. Það er ljóst að mörg lönd eru að herða verulega á sínum landamærum.
Á fundinum fór Alma D. Möller landlæknir yfir athugun sem var gerð á vegum embættis landlæknis á dauðsföllum fólks sem hafði nýlega verið bólusett við kórónuveirunni.
Niðurstaða þeirra er að í fjórum þessara tilvika sé ekki eða mjög ólíklega um orsakatengsl að ræða en í einu tilviki var ekki hægt að útiloka tengsl með vissu þó líklega hefði andlátið fremur átt skýringar í undirliggjandi ástandi þess einstaklings.
Ekki er hægt að útiloka orsakatengsl í einu af þeim fimm andlátum sem tilkynnt hefur verið um í kjölfar kórónuveirubólusetningar. Fólki er ráðið frá utanlandsferðum nema brýna nauðsyn beri til. 